次韻酬滑州梅龍圖惠詩
作者：韓琦
朝代：宋

paragraphs: 自昔能詩者，如公敏思稀。
清風當世聳，大雅一時歸。
京輔方期治，天顔此暫違。
召棠隨有愛，庖刃不勞揮。
吟筆閑邀戰，隣邦動怯圍。
疲神支敗北，對景失芳菲。
無物酬明月，何心衒晝衣。
驚弦常跕跕，突陣正騑騑。
溪柳柔金幄，園花爛錦幃。
嬉遊成樂國，佳氣俯端闈。
郢曲高難和，荆棲近莫依。
流年傷阻闊，好夢接容輝。
不信降旗豎，猶勝走檄威。
可慚貂莫續，安敵虎而飛。
窘蹙圖更郡，奔逃始見機。
吾鄉雖甚美，無計戀柴扉。